RESOLUCIÓN do 15 de decembro de 2008, da Dirección Xeral de Relacións Laborais, pola que se dispón a inscrición no rexistro e a publicación, no Diario Oficial de Galicia, do acordo da Comisión Negociadora do convenio colectivo da Compañía de Radio-Televisión de Galicia (CRTVG) e as súas sociedades, Televisión de Galicia, S.A. e Radiotelevisión de Galicia, S.A.
CONSELLERÍA DE TRABALLO — III. OUTRAS DISPOSICIÓNS — 16/01/2009

Visto o acordo recollido na acta nº 02/08 da reunión da Comisión Negociadora do convenio colectivo da Compañía de Radio-Televisión de Galicia (CRTVG) e as súas sociedades, Televisión de Galicia, S.A. e Radiotelevisión de Galicia, S.A., celebrada o 9 de novembro de 2008, na cal a mencionada comisión interpreta, desenvolve e ratifica o acordo do 9 de novembro de 2007 que establece no seu punto 3.2 a regulación da fase de concurso, especificando no punto 3.2.1 a valoración dos servizos prestados, e de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo.
Esta dirección xeral,
ACORDA:
Primeiro.-Ordenar a inscrición do referido acordo no rexistro xeral desta dirección xeral, con notificación á comisión negociadora.
Segundo.-Remitir o texto orixinal ao correspondente servizo deste centro directivo.
Terceiro.-Dispoñer a súa publicación no Diario Oficial de Galicia.
Santiago de Compostela, 15 de decembro de 2008.
Pilar Cancela Rodríguez
Directora xeral de Relacións Laborais
Acta nº 02/08 da reunión da Comisión Negociadora do convenio colectivo.
A data, o lugar e a hora: na cidade de Santiago de Compostela, no domicilio social da Compañía de Radio-Televisión de Galicia (CRTVG), en Bando-San Marcos, ás 10.30 horas do día 9 de decembro de 2008, reúnense para celebrar a reunión convocada con data 5 de decembro de 2008:
Pola parte social:
Santiago Alvite Rueda (CIG).
Antón A. Lama-Pereira Gómez (CIG).
Manuel A. Fernández Vidal (CIG).
Rebeca Batallán González (CIG).
Raimundo Méndez García (UGT).
Manuel Antonio Nieves Losada (UGT).
Juan Antonio Rebollido Montemuíño (UGT).
Fernando Bellas Jiménez (USO).
Francisco Javier Coca Francés (USO).
José Manuel Cereijo Lemos (USO).
Carlos Juanatey Silva (CC.OO.).
Mª Teresa Pérez Pardo (CC.OO.).
Pola empresa:
Carlos Monclús Diez de Ulzurrun (secretario xeral).
José Ignacio Lema Piñeiro (sbdirector de Organización de Persoal).
Paulino Novo Folgueira (xefe do Servizo de Formación e Selección).
Pilar Herrero Riaño (xefa do Servizo de Relacións Laborais).
Comeza a sesión coa seguinte orde do día:
1. Ratificación pola Comisión Negociadora do convenio colectivo da CRTVG e as súas sociedades, da modificación do punto 3.2. do Acordo do 9 de novembro de 2007, especificando no punto 3.2.1 a valoración dos servizos prestados.
Punto primeiro: ratificación pola Comisión Negociadora do convenio colectivo da CRTVG e as súas sociedades, da modificación do punto 3.2., do Acordo do 9 de novembro de 20007, especificando no puntos 3.2.1 a valoración dos servizos prestados.
Acordo da Comisión Negociadora do convenio colectivo da CRTVG e as súas sociedades.
O Acordo de 9 de novembro de 2007 da Comisión negociadora do convenio colectivo da Compañía de Radio-Televisión de Galicia e as súas sociedades, Televisión de Galicia, S.A. e Radiotelevisión Galicia, S.A., establece no seu punto 3.2 a regulamentación da fase de concurso, especificando no punto 3.2.1 a valoración dos servizos prestados:
Valoraranse os servizos prestados ata un máximo de 43.2 puntos de acordo co seguinte baremo:
-Por servizos prestados na CRTVG e as súas sociedades, a razón de 0,225 puntos por mes traballado na mesma categoría e 0,1125 puntos por mes traballado en categoría similar.
-Por servizos prestados nas administracións públicas, a razón de 0,075 puntos por mes traballado na mesma categoría.
Ao longo dos anos foi unha realidade na CRTVG e as súas sociedades a utilización da contratación laboral artística para a realización de funcións propias ou semellantes ás funcións de redactor ou locutor. Outra práctica que tamén se estendeu ao longo dos anos foi a contratación de persoal a través de empresas de traballo temporal para realizar funcións propias de categorías reguladas no convenio colectivo.
Esta realidade fai que xurdan dúbidas na aplicación do punto primeiro respecto ao concepto de categoría similar, con relación á avaliación de servizos prestados na modalidade de contrato laboral de obra no réxime especial de artistas de espectáculos públicos e na avaliación nas distintas categorías que figuraban nos contratos de posta a disposición das empresas de traballo temporal.
Así mesmo, considérase necesario clarexar e darlle publicidade aos requisitos de titulación ou titulación e experiencia que se exixen para as categorías que poidan ser obxecto de oferta.
Coa finalidade de achegar obxectividade a esta avaliación, a Comisión Negociadora do convenio colectivo da CRTVG e as súas sociedades, reunida o nove de decembro de 2008, acorda incorporar no punto 3.2.1 do citado acordo o seguinte texto:
«Para efectos de avaliación dos servizos prestados para as categorías de redactor de TVG, redactor de RTG, redactor de CRTVG, locutor de RTG e locutor de TVG, os servizos prestados baixo contrato artístico de obra nas categorías de director de programa, director artístico, presentador e adxunto de dirección, así como os servizos prestados na categoría de auxiliar de redacción respecto á categoría de redactor, computarán como servizos prestados na mesma categoría cando realizasen funcións propias da categoría que se vai avaliar.
Así mesmo, para efectos de avaliación de méritos, aos profesionais que acrediten servizos prestados a través de contratos de posta á disposición de empresas de traballo temporal, computaránselles na categoría de convenio a que correspondan as súas funcións, con independencia da denominación da categoría do contrato. Para tal fin o tribunal poderá solicitar da Secretaría Xeral informe ao respecto.
Para as categorías que se exixa como requisito único acreditar titulación universitaria, cando os interesados acheguen servizos prestados nas categorías ou modalidade de contrato artístico antes citados, contratos na categoría de auxiliar de redacción respecto á categoría de redactor ou contratos de posta á disposición antes citados, en períodos en que non posúan o título requirido, consideraranse como servizos prestados en categoría similar.
Para efectos de avaliación de servizos prestados, naquelas categorías que son consideradas categoría similar doutras de nivel superior, cando se acrediten servizos prestados nesas categorías de nivel superior, valoraranse como na mesma categoría.
Para efectos de requisitos, a titulación universitaria requirida para as categorías que teñan asignadas categorías similares, será considerada requisito suficiente para presentarse ás categorías similares.
Nas categorías de redactor de TVG, redactor de RTG e redactor de CRTVG, e nas categorías de documentalista de TVG, documentalista de RTG e documentalista de CRTVG, os servizos prestados valoraranse como da propia categoría, con independencia da empresa (TVG, RTG e CRTVG) nas que os prestaron.
Os requisitos de titulación ou titulación e experiencia, así como as categorías similares, serán os que figuran no anexo da convocatoria.
Correspóndelles aos tribunais avaliar os méritos presentados polos aspirantes e verificar o cumprimento dos requisitos.
Para o cálculo da puntuación de servizos prestados por meses, sumaranse os servizos de cada categoría expresados en días e dividiranse por 30, collendo un número enteiro por aproximación decimal, (menos de 0,5 o enteiro anterior e 0,5 ou máis o enteiro posterior) e o resultado multiplicarase polo valor que corresponda aplicar (0,225, 0,1125 ou 0,075). A valoración total desta epígrafe virá dado pola suma total dos valores así obtidos.
Ver referencia pdf "01100D017P160.PDF"